CELEX: 32021D0922
Language: hu
Date: 2021-06-07 00:00:00
Title: A Tanács (EU) 2021/922 végrehajtási határozata (2021. június 7.) a kikötőben horgonyzó hajók részére közvetlenül szolgáltatott villamos energiára vonatkozó kedvezményes adómérték alkalmazásának Dánia számára történő engedélyezéséről

2021.6.9.   
               
               
                  HU
               
               
                  Az Európai Unió Hivatalos Lapja
               
               
                  LI 203/3
               
            
         A TANÁCS (EU) 2021/922 VÉGREHAJTÁSI HATÁROZATA
         (2021. június 7.)
         a kikötőben horgonyzó hajók részére közvetlenül szolgáltatott villamos energiára vonatkozó kedvezményes adómérték alkalmazásának Dánia számára történő engedélyezéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre (1) és különösen annak 19. cikkére,
         tekintettel az Európai Bizottság javaslatára,
         mivel:
         
                     (1)
                  
                  
                     A 2015/993/EU tanácsi végrehajtási határozat révén Dánia engedélyt kapott arra, hogy a 2003/96/EK irányelv (2) 19. cikkével összhangban 2021. június 18-ig a kikötőben horgonyzó – magánjellegű, kedvtelési célú vízi járműnek nem minősülő – hajók részére közvetlenül szolgáltatott villamos energiára (a továbbiakban: a part menti villamos energia) vonatkozóan kedvezményes adómértéket alkalmazzon.
                  
               
                     (2)
                  
                  
                     Dánia 2020. május 5-i levelében engedélyt kért a part menti villamos energiára vonatkozó kedvezményes adómértéknek a 2003/96/EK irányelv 19. cikke szerinti további alkalmazására. A dán hatóságok 2021. február 16-i levelükben további információkkal szolgáltak.
                  
               
                     (3)
                  
                  
                     Az alkalmazni kívánt kedvezményes adómértékkel Dánia célja a part menti villamos energia használatának további ösztönzése. Az ilyen típusú villamos energia használata környezeti szempontból kevésbé káros megoldást jelent a kikötőben horgonyzó hajók villamosenergia-szükségletének kielégítésére, mint e hajók bunkerolajának égetése.
                  
               
                     (4)
                  
                  
                     Amilyen mértékben a part menti villamos energia használatával elkerülhető a bunkerolaj-égetéssel keletkező légszennyező anyagok kibocsátása, ez a gyakorlat olyan mértékben járul hozzá a helyi levegőminőség javításához a kikötővárosokban, valamint a zajterhelés csökkentéséhez. Ennélfogva a part menti villamos energia kedvezményes adómértékének fenntartása várhatóan hozzájárul az Unió környezetvédelmi, egészségügyi és éghajlat-politikai célkitűzéseihez.
                  
               
                     (5)
                  
                  
                     A part menti villamos energiára vonatkozó kedvezményes adómérték további alkalmazásának Dánia számára történő engedélyezése nem haladja meg az ilyen energia használatának előmozdításához szükséges mértéket, hiszen a villamos energia fedélzeti előállítása a legtöbb esetben továbbra is egy versenyképesebb alternatívát jelent majd. Az említett okból, valamint a technológia jelenlegi viszonylag csekély piaci penetrációja miatt a kedvezményes adómérték az érvényessége alatt várhatóan nem okoz jelentős versenytorzulást, ezért nem fejt ki káros hatást a belső piac megfelelő működésére.
                  
               
                     (6)
                  
                  
                     A 2003/96/EK irányelv 19. cikkének (2) bekezdése alapján megadott valamennyi engedély szigorúan korlátozott időre szól. Annak biztosítása érdekében, hogy az engedélyezés időtartama elég hosszú legyen ahhoz, hogy ne tántorítsa el az érintett gazdasági szereplőket a szükséges beruházásoktól, az engedélyt célszerű 2021. június 18-tól 2027. június 17-ig megadni. Az engedély azonban a Tanács által – az Európai Unió működéséről szóló szerződés 113. cikke vagy bármely egyéb releváns rendelkezése alapján – a part menti villamos energiára vonatkozó adókedvezményekkel kapcsolatban elfogadott általános szabályok alkalmazásának kezdőnapjától hatályát veszíti, amennyiben e rendelkezések 2027. június 17. előtt alkalmazandóvá válnak.
                  
               
                     (7)
                  
                  
                     A gazdasági szereplők számára történő jogbiztonság nyújtása, valamint a villamos energia forgalmazóira és továbbforgalmazóira háruló adminisztratív terhek esetleges növekedésének elkerülése érdekében a kért engedélynek biztosítania kell a 2015/993/EU végrehajtási határozat által engedélyezett korábbi intézkedések megszakítás nélkül alkalmazását.
                  
               
                     (8)
                  
                  
                     E határozat nem érinti az állami támogatásokra vonatkozó uniós előírások alkalmazását,
                  
               ELFOGADTA EZT A HATÁROZATOT:
         
            1. cikk
            A Tanács engedélyezi Dánia számára, hogy a kikötőben horgonyzó – magánjellegű, kedvtelési célú vízi járműnek nem minősülő – hajók részére közvetlenül szolgáltatott villamos energia után fizetendő villamosenergia-adó esetében kedvezményes adómértéket alkalmazzon, amennyiben a 2003/96/EK irányelv 10. cikkében említett minimális adómértékek teljesülnek.
         
         
            2. cikk
            Ezt a határozatot 2021. június 18-tól 2027. június 17-ig kell alkalmazni.
            Amennyiben azonban a Tanács az Európai Unió működéséről szóló szerződés 113. cikke vagy bármely egyéb releváns rendelkezése alapján eljárva a part menti villamos energia vonatkozásában adókedvezményekkel kapcsolatos általános szabályokat állapít meg, e határozat az említett általános szabályok alkalmazásának kezdőnapjától kezdve többé nem alkalmazandó.
         
         
            3. cikk
            Ennek a határozatnak a Dán Királyság a címzettje.
         
         
            Kelt Luxembourgban, 2021. június 7-én.
            
               
                  a Tanács részéről
               
               
                  az elnök
               
               F. VAN DUNEM
            
         
         
            (1)  HL L 283., 2003.10.31., 51. o.
         
         
            (2)  A Tanács (EU) 2015/993 végrehajtási határozata (2015. június 19.) a kikötőben horgonyzó hajók számára közvetlenül biztosított villamos energiára vonatkozó kedvezményes adómérték alkalmazásának Dánia számára a 2003/96/EK irányelv 19. cikkével összhangban történő engedélyezéséről (HL L 159., 2015.6.25., 68. o.).